उज्जैन में पहली बार 104 दिव्यांग जोड़ों का सामूहिक विवाह
भास्कर न्यूज नेटवर्क. उज्जैन।
रतलाम के शांतिलाल धाकड़ 7 मार्च को उज्जैन की दृष्टिबाधित ललिता को जीवन साथी बनाने जा रहे हैं। शांतिलाल दिव्यांग नहीं लेकिन दिव्यांग लड़की से शादी करने की कसम खाई थी। वे बोले- मुंहबोली बहन देख नहीं सकती थी, इससे उसका विवाह नहीं हुआ। तभी प्रण किया था कि दिव्यांग युवती से शादी करुंगा। उज्जैन की सुरासा ग्राम पंचायत के दिव्यांग सरपंच ईश्वरलाल कटारिया चिंतामन की संगीता से शादी करेंगे। संगीता आंगनवाड़ी कार्यकर्ता है, वह पैरों से दिव्यांग है।
ऐसे ही 104 दिव्यांग जोड़ों का सामूहिक विवाह सम्मेलन उज्जैन में होने जा रहा है। देश में पहली बार दिव्यांगाें का इतने बड़ा विवाह समारोह हो रहा है। इसे गोल्डन बुक ऑफ वर्ल्ड रिकार्ड में दर्ज किया जाएगा। खास बात यह है कि यहां पांच राज्य के हिंदू, मुस्लिम और सिख युवक-युवती परिणय सूत्र में बंधेंगे। दो सामान्य, दिव्यांग को अपना जीवनसाथी बनाएंगे। इसके लिए 400 अफसर घराती बनकर भोजन के मैन्यू से लेकर वर-वधू के फेरे और विदाई तक हर काम की जिम्मेदारी उठा रहे हैं। शहर की 35 सामाजिक संस्थाएं भी जुटी हुई हैं। समारोह में 25 हजार लोगों के शामिल होने की उम्मीद है।
कलेक्टर संकेत भोंडवे के अनुसार दिव्यांगों के जीवन में परिणय की खुशियां लाने के लिए जिला प्रशासन ने पहल की है। इसके लिए परिचय सम्मेलन आयोजित किए और सामाजिक संस्थाओं को जिम्मेदारी सौंपी। सभी के प्रयासों से मप्र, छत्तीसगढ़, राजस्थान, महाराष्ट्र व गुजरात के 206 विकलांग और दो सामान्य का चयन हुआ। दो सामान्य इसलिए चुने गए क्योंकि उन्होंने जीवन साथी के रूप में दिव्यांग को चुना।
परिवार की शादी जैसी तैयारी
इंदौर रोड स्थित गार्डन में होने वाले दिव्यांगों के इस विवाह समारोह में सामाजिक संस्थाएं जुड़ जाने से तैयारी किसी घरेलू शादी जैसी लग रही है। हर कोई शादी की छोटी-बड़ी जिम्मेदारी लेकर जुट गया है।
इससे शादी की परंपराओं को निभाने में भी मदद मिली है। प्रशासन की ओर से हरेक दिव्यांग के साथ एक सामाजिक कार्यकर्ता (आनंदक) को जोड़ा गया। उन्होंने दिव्यांगों के परिवारजनों के साथ मिल कर शादी की तैयारी कराई। खरीदी से लेकर घर में शादी की परंपराओं को निभाने में भी आनंदक सहयोगी बने। वे विवाह पूरा होने तक इनके साथ सहयोग करेंगे।
विश्वरिकार्ड के लिए गोल्डन बुक की टीम आएगी
इस अनूठे दिव्यांग विवाह समारोह को विश्व रिकार्ड के रूप में दर्ज करने की उम्मीद लिए गोल्डन बुक ऑफ वर्ल्ड रिकार्ड की टीम मौजूद रहेगी।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva